text: Skiferien kan blive dyr
  29 januar 2013 kl. 07.57
  Der sker langt flere uheld på vinterferie end på sommerferie. Det kan blive dyrt, hvis man ikke er forsikret ordentligt.
  Det er fem gange farligere at tage på skiferie end at tage på andre ferier.
  - Risikoen for at komme til skade på de stejle løjper er markant større, end når man ligger stille og soler sig på en strand. Derfor råder vi alle, der skal på skiferie, til at kontakte deres forsikringsselskab, så man har de rette forsikringer, siger Lise Agerley, kommunikationschef i Alka.
  Er man ikke forsikret, kan det blive dyrt.
  - Omkring 10.000 danskere får hvert år brug for deres forsikring på deres skiferie. Omkring 2.000 af dem kræver særlig hjemtransport, og det kan let koste 20-50.000 kr. I de værste tilfælde kan ulykken kræve et ambulancefly ? og så bliver det rigtigt dyrt, hvis man selv skal betale, siger Lise Agerley.
  